Jann Sjursen (KRF), 2000-01-25:
For ikke meget mere end et år siden havde Folketinget en forespørgselsdebat om voldskriminalitet foranlediget af Dansk Folkeparti, og nu får vi så, om jeg så må sige, opfølgningen her i dag.
Jeg vil godt understrege, at dengang som i dag er Kristeligt Folkeparti naturligvis enigt i, at voldskriminaliteten i vort samfund er et alvorligt problem,
også selv om der statistisk set ikke er belæg for at sige, at den er stigende, endsige markant stigende, for de udlændinge, der er i vort land.
Men uanset det er ét voldsoffer et voldsoffer for meget.
I forbindelse med førnævnte forespørgselsdebat fik Kristeligt Folkeparti vedtaget et forslag - V 16 hedder det -
som bl.a. opfordrer regeringen til at lade Straffelovrådet give en samlet vurdering af strafferammerne.
Når vi står bag det forslag, er det, fordi vi gerne vil være med til at overveje hårdere straffe for voldskriminalitet, men vi ønsker at gøre det, uden at vi forvrænger proportionerne i strafferammerne.
Derfor ser vi frem til Straffelovrådets samlede vurdering og også de eventuelle forslag, rådet måtte komme frem til med hensyn til ændringer i straffeloven.
Selv om Straffelovrådet arbejder og altså vurderer tingene i øjeblikket, skal det selvfølgelig ikke afholde Folketinget fra at vedtage eventuelt hårdere straffe her og nu, hvis det ellers er meget påkrævet.
Men vi finder fra Kristeligt Folkepartis side altså ikke for nærværende, at det er det mest påtrængende behov på voldsområdet.
Vi mener, at der er sket opstramninger de senere år, som gør, at man allerede er gået langt ad den vej.
Det var indirekte også nævnt i det forslag til vedtagelse, som kom i 1998.
En styrkelse af SSP-samarbejdet blev nævnt i den forbindelse.
Og jeg vil da her i dag også gerne opfordre regeringen til at sikre, at man går videre end det og også får relevante myndigheder kvalificeret til i højere grad at inddrage familien i en helhedsorienteret løsning, når et barn eller en ung er involveret i kriminalitet.
Jeg tror, det er et perspektiv, som vi ofte overser i debatten om kriminalitet og specielt forebyggelse af kriminalitet, nemlig helhedsorienterede løsninger, hvor først og fremmest familien er inddraget, nok så meget som de forskellige institutioner, det være sig skoler, børnehaver osv.
Familien må også i centrum, når det gælder om at forebygge kriminalitet.
Når det gælder indvandrervolden og specielt bandekriminaliteten, er det klart, at så kan den overkriminalitet, som der vitterlig er for den befolkningsgruppe, godt forurolige.
Det er vigtigt for indvandrere såvel som for danskere, vil jeg godt sige, at det bliver mødt med konsekvens, når der sker straffelovsovertrædelser.
Men det er nok så nødvendigt også på det område at sikre en forebyggende indsats.
Det er ikke nok bare at lægge vægt på sanktioner, på straffende foranstaltninger. Derfor er det absolut væsentligste i denne her sammenhæng stadig væk at få taget fat på integrationen, også af børn og unge.
At sikre især de unge både uddannelse og ikke mindst et arbejde er det helt centrale for os.
I den sammenhæng gælder det, at lediggang er roden til alt ondt.
Kristeligt Folkeparti, skal jeg sige her til sidst, kan ikke støtte nogen af de foreliggende forslag til vedtagelse.
For eksempel vil vi godt være med til at styrke politiets muligheder inden for efterforskningen ved brug af anonyme vidner, som er nævnt i et par af forslagene.
Men der er elementer i de fremsatte forslag til vedtagelse, som er klart problematiske, sådan som debatten også har vist her i dag, og som vi i øvrigt har givet udtryk for, når vi har behandlet tilsvarende beslutningsforslag fra de forskellige partier, som altså også i dag fremsætter forslag til vedtagelse.
Vi mener, det er vigtigt nu, at Folketinget og regeringen samler kræfterne om konkrete løsninger af de problemer, der er.
Men det hjælper ikke bare at komme med gold retorik i dag.
Det er knofedt, der skal til.